Niinisalon miehet reissulla!

Niinisalon Evp-yhdistys on perustettu vuonna 2011 ja nykyisellään jäseniä on 54. Toimintaa on vuosien varrella ollut mm viikoittaiset saunaillat, vuosittainen kesäpäivätapahtuma ja osallistuminen Niinisalon Päällystöyhdistyksen järjestämiin tapahtumiin.

Tänä vuonna päätimme tehostaa toimintaa entisestään ja aktivoida lisää jäsenistöä osallistumaan yhteisiin tapahtumiin. Suunnitteilla on viikoittainen/kuukausittainen kahvittelukokoontuminen Niinisalon sotilaskodissa sekä vuosittain 1-2 tutustumismatkaa erilaisiin mielenkiintoisiin kohteisiin.

Ensimmäiseksi ja ns ”päänavaukseksi” valikoitui tutustumismatka Tampereen Kalkussa sijaitsevaan SPR:n Logistiikkakeskukseen.

SPR:n Logistiikkakeskus hankkii Suomen Punaisen Ristin humanitaarisissa avustusoperaatioissa ja kehitystyöohjelmissa tarvittavat avustustarvikkeet ja huolehtii niiden varastoinnista, pakkauksesta ja kuljetuksesta kohteisiinsa niin Suomessa ja ulkomailla.

Matkaan lähdettiin 13 hengen voimin torstaina 4.5.2023 Kankaanpään linja-autoasemalta auringon helliessä pakkasyön jälkeisenä aamuna Pohjois-Satakunnan Liikenteen bussilla ja kuljettajana toimi yhdistyksemme jäsen Tapani Männistö.

Eläkeläisillä kun ei ole minnekään kiire, niin matkaa tehtiin ns ”yhden pysähdyksen” taktiikalla, eli pysähdyimme tunnin ajon jälkeen Ylöjärven Juustoportilla juomassa pullakahvit. Kahvittelun jälkeen olikin enää 10 min ajomatka Kalkkuun, jossa meidät otti vastaan Logistiikkakeskuksen esittelijänä toiminut ERU-suunnittelija Paula Peltola.

Pihassa moni meistä ajatteli jo että onpas pieni logistiikkakeskus mutta totuus valkeni, kun menimme Paula Peltolan johdolla louhitun vuoren sisään, jonne on aikoinaan rakennettu 4-kerroksinen tehdasrakennus. Rakennus on aikoinaan suunniteltu ammustehtaaksi mutta siinä tarkoituksessa se ei ole kuitenkaan koskaan toiminut.

Sisältä löytyikin kaikkien ”rättivääpeleiden” märkä päiväuni, eli pitkiä käytäviä ja ”halleja”, joissa oli uskomaton määrä tavaraa tarkasti ja siististi pakattuina ja lajiteltuina. Löytyihän sieltä myös kenttäsairaala koottuna sekä näimme kierroksellamme myös ”soppatykin”, ”paskatykin”, mönkijöitä, traktoreita ja mitä ihmeellisimpiä muita ”härpättimiä”. Olihan siellä myös yksi ns ”hys-hys-osasto”, eli Huoltovarmuuskeskuksen käytävä, jossa piti kamerat ja kännykät laittaa piiloon.

Esittelykierros kesti vähän vajaan kaksi tuntia ja saimmekin Paula Peltolalta erittäin hyvän ja asiantuntevan esittelyn Logistiikkalaitoksen toiminnasta ja myös kenttäsairaalan toiminnasta kohdemaassa.

Paluumatkalla poikkesimme jälleen Juustoportille lounaalle ja sopivasti olikin tarjolla ”sotilasruokaa”, eli hernekeittoa ja pannaria.

Lopuksi haluamme kiittää Päällystöliiton evp-yhdistystä, joka tuki matkaamme kuljetuskustannusten osalta.